《学正郭勉夫示诗次韵答之》
宋代·葛胜仲

有道家声远，沉机足干时。松生非培塿，檀伐待沦漪。

虎脊卑凡乘，蛾眉疾众姬。一鸣惊伍举，千里器王圭。

德令温温著，名香蔼蔼驰。披庄问同异，执礼判嫌疑。

操尚倾涓子，才华进客儿。适齐非鼓瑟，逃楚笑吹篪。

艺苑高三绝，书庠肃五仪。涌泉推敏思，翻水播英辞。

计吏趋兰省，诸生偃璧池。行殊师也过，论鄙释之卑。

默识扳安世，多方劣惠施。风标寒似玉，机警利如锥。

高翥千龄鹤，前知五总龟。碎金珍谢傅，馀锦梦丘迟。

谬学邯郸步，工施浑沌眉。文科将赫奕，荣路即威夷。

器业今为重，功勋士所期。他年青竹上，凛凛看名垂。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。